31990D0209
L 108/104
JURNALUL OFÍCIAL AL UNIUNII EUROPENE
DECIZIA COMISIEI
din 19 aprilie 1990
privind exonerarea statelor membre de la aplicarea, pentru anumite specii, a Directivei 70/458/CEE a Consiliului privind comercializarea semințelor de legume, modificând Deciziile 73/122/CEE și 74/358/CEE și abrogând Decizia 74/363/CEE
(90/209/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 70/458/CEE a Consiliului din 29 septembrie 1970 privind comercializarea semințelor de legume (1), astfel cum a fost modificată ultima dată prin Directiva 88/380/CEE (2), în special articolul 42 litera (a),
având în vedere cererile prezentate de statele membre,
întrucât, conform articolului 42 litera (a) din Directiva 70/458/CEE, în ceea ce privește sparanghelul, andiva și cicoarea cu frunze late (cicoarea italiană), un stat membru poate fi exonerat, la cererea sa, parțial sau în totalitate, de la aplicarea dispozițiilor respectivei directive, cu excepția dispozițiilor prevăzute la articolul 16 alineatul (1) și la articolul 30 alineatul (1);
întrucât, luând în considerare cererile înaintate de statele membre, acestea vor fi exonerate, pe o perioadă de timp limitată sau nelimitată, de la aplicarea, pentru speciile mai sus menționate:
-
a dispozițiilor directivei privind alcătuirea unor cataloage naționale de soiuri sau
-
a dispozițiilor directivei privind certificarea și controlul semințelor sau
-
în anumite cazuri, a tuturor dispozițiilor directivei,
cu excepția articolului 16 alineatul (1) și articolului 30 alineatul (1);
întrucât prezenta decizie înlocuiește orice altă decizie privind exonerarea deja adoptată pentru respectivele specii și, prin urmare, trebuie modificate Deciziile 73/122/CEE (3) și 74/358/CEE ale Comisiei (4), care exonerau Germania, Luxemburgul și, respectiv, Irlanda, și trebuie abrogată Decizia 74/363/CEE a Comisiei (5), care exonera Regatul Unit;
întrucât măsurile prevăzute de prezenta decizie sunt în conformitate cu avizul Comitetului permanent pentru semințe și material de înmulțire pentru agricultură, horticultură și silvicultură,
ADOPTĂ PREZENTA DECIZIE:
Articolul 1
(1) În ceea ce privește specia Asparagus officinalis L. - sparanghel, statele membre menționate în anexă, partea I, coloana 1, sunt exonerate de la aplicarea dispozițiilor Directivei 70/458/CEE menționate în coloana 2, pe toată perioada menționată în coloana 3.
(2) În ceea ce privește specia Chicorium intybus L. (partim) - cicoare „witloof” (andivă), statele membre menționate în anexă, partea II, coloana 1, sunt exonerate de la aplicarea dispozițiilor Directivei 70/458/CEE menționate în coloana 2, pe toată perioada menționată în coloana 3.
(3) În ceea ce privește specia Chicorium intybus L. (partim) - cicoare cu frunze late (cicoare italiană), statele membre menționate în anexă, partea III, coloana 1, sunt exonerate de la aplicarea dispozițiilor Directivei 70/458/CEE menționate în coloana 2, pe toată perioada menționată în coloana 3.
Articolul 2
Articolul 1 din Decizia 73/122/CEE se modifică după cum urmează:
1.
La alineatul (1) se elimină literele (b) și (e);
2.
La alineatul (2) se elimină literele (b) și (g).
Articolul 3
La articolul 1 din Decizia 74/358/CEE se elimină litera (b).
Articolul 4
Se abrogă Decizia 74/363/CEE.
Articolul 5
Prezenta decizie se adresează statelor membre.
Adoptată la Bruxelles, 19 aprilie 1990.